Pernille Frahm (SF), 2010-02-02:
Som en tidligere ordfører sagde, har der igennem de sidste års tid været rigtig meget aktivitet omkring den rytmiske musik.
Der har været et hav af konferencer, hvor flere af de tilstedeværende her i salen har deltaget; der har været afholdt høringer, der har været debatter osv., og det er jo, fordi det er et område, hvor man lige nu virkelig føler, at skoen trykker.
I efteråret kom Statens Kunstråds Musikudvalg med et forslag til, hvad man kan gøre for den rytmiske musik.
Det var faktisk et rigtig gennemarbejdet forslag.
Jeg kan forstå, at Dansk Folkepartis ordfører godt vil have, at vi kigger videre på det.
Når man regner det igennem, er det i hvert fald betydelig flere penge, der skal sættes af, end det beløb, som vi sætter af i vores beslutningsforslag.
Vi plukker ikke bare pengene fra en busk i parken.
Vi prøver at få det til at hænge sammen, og det er på baggrund af en sådan sammenhængende økonomisk og kulturpolitisk politik, at vi har lavet de to beslutningsforslag.
Statens Kunstråd beder om, at der bliver afsat 8 mio. kr. om året til spillestederne.
Hvad gør regeringen?
Den tilbyder 2 mio. kr. Det vil sige, at en fjerdedel af behovet skulle være dækket ind.
Den revolver, som man lagde på bordet, da man indførte fastfrysningen af erhvervsstøtteordningen, er delvis fjernet.
Men det er jo ikke en stor hjælp, at man først lægger en voldsom trussel på bordet og dernæst fjerner den nogenlunde, hvis man samtidig ikke vil lytte til, hvad det er for et behov, der er ude i virkelighedens verden.
At der er grund til at støtte dette område, at der er grund til at tage sig af det, har tidligere ordførere også været oppe at sige noget om, og for nylig kom Mark Lorenzen fra Copenhagen Business School med en rapport, der viser, hvor stor pengestrømmen og væksten rent faktisk er på det her område.
Vi snakker om, at hvis man ser på den tætte del af den rytmiske musik, er det 4.500 personer, der direkte er lønnet gennem den.
Og der er en vækst på omkring 40 pct., og det er jo specielt i disse finanskrisetider en voldsom vækst.
Det ser slet ikke ud til, at området bliver berørt af krisen.
Nu snakker jeg om de erhvervsrelaterede områder, som har tilknytning til spillestederne og den rytmiske musik, for problemet er, at spillestederne og de rytmiske musikere ikke oplever den her vækst.
Det er de tilstødende erhverv, der oplever den.
De rytmiske spillesteder oplever tværtimod, at tingene går i stå og nærmest går baglæns.
Det gør de dels på grund af finanskrisen, fordi folk har færre penge, og dem, der har, er de mindre villige til at bruge på fornøjelser, dels fordi barsalget svigter.
Der bliver simpelt hen ikke solgt så mange øl på spillestederne som tidligere.
Der er altså et eller andet, der ikke hænger sammen, når vi lader noget, der er så vigtigt for den rytmiske musiks fødekæde, nemlig de rytmiske spillesteder, være afhængige af noget, som er et brud på samtlige sundhedspolitikeres bud, nemlig at folk skal drikke rigtig mange øl, når de går ud for at høre musik.
Der burde vi jo gribe ind.
Andre lande har gjort noget andet her i disse finanskrisetider.
Frankrig har valgt at øge deres kulturbudget med 1 pct.; Island, som er et land, der virkelig er i økonomisk knibe, har besluttet, at det ikke skal gå ud over kulturfronten, men at de stadig væk skal satse på det her, fordi de ved, hvor vigtigt det er for sammenhængskraften i et land.
Det er lidt trist, at vi ikke kan få fælles fodslag til at få gjort noget på de her områder, som er så vigtige for os alle sammen.
De to forslag er et forsøg på at få fødekæden og kvaliteten i den rytmiske musik til at hænge sammen.
Det er et forsøg på at få tingene til at fungere fra top til bund, fra elite til bredde.
Kulturministeren rejste rundt med »Kultur til hele landet«.
Det, vi foreslår, er jo netop at sikre, at der er et kvalitetskulturtilbud til hele landet, også når det drejer sig om den rytmiske musik.
Jeg vil stadig væk opfordre til, at de ordførere, der har sagt pæne ting om det – det har de fleste jo – går ind i et konstruktivt arbejde i udvalget, så vi kan få fundet ud af, hvad det er for nogle ting, vi bør tage ud af det her og tage fat på og få videreført, i stedet for bare at kassere det hele over en kam.